

LATVIJAS REPUBLIKA

 **PRIEKUĻU NOVADA PAŠVALDĪBA**

Reģistrācijas Nr. 90000057511, Cēsu prospekts 5, Priekuļi, Priekuļu pagasts, Priekuļu novads, LV-4126

 www.priekuli.lv, tālr. 64107871, e-pasts: dome@priekulunovads.lv

**Lēmums**

Priekuļu novada Priekuļu pagastā

2020.gada 27.februārī Nr.89

 (protokols Nr.4, 20.p.)

**Par projekta pieteikuma iesniegšanu**

 Priekuļu novada dome iepazīstas ar Attīstības nodaļas vadītājas V. Lapseles informāciju par “Cēsu rajona lauku partnerības” izsludināto projektu konkursu.

 Izvērtējot domes rīcībā esošo informāciju, konstatēts, ka „Cēsu rajona lauku partnerība” izsludinājusi atklāto konkursu projektu iesniegumu iesniegšanai Latvijas Lauku attīstības programmas 2014. - 2020.gadam pasākumam „Atbalsts LEADER vietējai attīstībai (sabiedrības virzīta vietējā attīstība)” apakšpasākumā „Darbību īstenošana saskaņā ar sabiedrības virzītas vietējās attīstības stratēģiju”, 2.1.Rīcībā – Vietējās teritorijas un objektu sakārtošana pakalpojumu pieejamībai, kvalitātei un sasniedzamībai, ar iesniegšanas termiņu līdz 2020.gada 03.martam.

Stratēģiskā mērķa “Pievilcīgas dzīves vides un sabiedriski aktīvas vietējo kopienu attīstības veicināšana” 2.1.Rīcībā – Vietējās teritorijas un objektu sakārtošana pakalpojumu pieejamībai, kvalitātei un sasniedzamībai, atklātā projektu iesniegumu konkursā ir pieejami kopumā 72 965,87 EUR.

Saskaņā ar Ministru kabineta 2015.gada 13.oktobra noteikumu Nr.590 “Valsts un Eiropas Savienības atbalsta piešķiršanas kārtība lauku attīstībai apakšpasākumā “Darbību īstenošana saskaņā ar sabiedrības virzītas vietējās attīstības stratēģiju”” 2.1.apakšpunktu, atbalsta intensitāte no projekta kopējās attiecināmo izmaksu summas sabiedriskā labuma projektam ir līdz 90 procentiem, ieskaitot arī PVN 21% no kopējiem izdevumiem.

Biedrības “Cēsu rajona lauku partnerība” izsludinātajā atklāta konkursa projektu iesniegumu pieņemšanas kārtas Rīcībā 2.1. viena atbalstāmā projekta maksimālā attiecināmo izmaksu summa nepārsniedz 20 000 EUR.

Mērķis projekta pieteikuma iesniegšanai ir saņemt finansējumu no ELFLA publiskas vietas labiekārtošanai Priekuļu novadā, uzstādot dzeramā ūdens brīvkrānu Sporta birzītē pakalpojuma pieejamības uzlabošanai sporta un atpūtas infrastruktūrā.

Ņemot vērā iepriekš minēto un pamatojoties uz: likuma „Par pašvaldībām” 21.panta 27.punktu, Ministru kabineta 2015.gada 13.oktobra noteikumiem Nr.590 “Valsts un Eiropas Savienības atbalsta piešķiršanas kārtība lauku attīstībai apakšpasākumā “Darbību īstenošana saskaņā ar sabiedrības virzītas vietējās attīstības stratēģiju” un Finanšu komitejas 2020.gada 24.februāra atzinumu (protokols Nr.3), atklāti balsojot: PAR –14 (Elīna Stapulone, Aivars Tīdemanis, Sarmīte Orehova, Elīna Krieviņa, Aivars Kalnietis, Juris Sukaruks, Arnis Melbārdis, Jānis Ročāns, Jānis Mičulis, Baiba Karlsberga, Mārīte Raudziņa, Normunds Kažoks, Māris Baltiņš, Ināra Roce), PRET –nav, ATTURAS –nav, Priekuļu novada dome **nolemj**:

1. Atbalstīt projekta pieteikuma “Ūdens brīvkrāna uzstādīšana Sporta birzītē, Priekuļos”  iesniegšanu Biedrības “Cēsu rajona lauku partnerība” izsludinātajā atklātajā projektu iesniegumu konkursa 2.1.Rīcībā – Vietējās teritorijas un objektu sakārtošana pakalpojumu pieejamībai, kvalitātei un sasniedzamībai par kopējo plānoto projekta summu EUR 7018,00 (septiņi tūkstoši astoņpadsmit eiro un 00 centi), attiecināmās izmaksas EUR 7018,00 (septiņi tūkstoši astoņpadsmit eiro un 00 centi), no kuriem publiskais (ELFLA)  finansējums 90% apmērā no attiecināmām izmaksām sastāda EUR 6316,20 (seši tūkstoši trīs simti sešpadsmit eiro un 20 centi), nepieciešamais pašvaldības līdzfinansējums 10% apmērā no attiecināmām izmaksām sastāda EUR 701,80 (septiņi simti viens eiro un 80 centi).
2. Projekta iesnieguma atbalstīšanas gadījumā Priekuļu novada pašvaldība apņemas nodrošināt no pašvaldības budžeta līdzekļiem projekta īstenošanai līdzfinansējumu  10% apmērā attiecināmo izmaksu segšanai EUR 701,80 (septiņi simti viens eiro un 80 centi).
3. Projekta īstenošanas rezultātā iegādātais pamatlīdzeklis tiks nodots Saimnieciskās nodaļas labiekārtošanas dienesta vadītāja  atbildībā visa projekta uzraudzības periodā.
4. Atbildīgā par lēmuma izpildi Priekuļu novada domes Attīstības nodaļas vadītāja V.Lapsele.

Domes priekšsēdētāja (paraksts) Elīna Stapulone